Document ID: 31993R3668

ΚΑΝΟΝΙΣΜΟΣ (ΕΚ) αριθ. 3668/93 ΤΟΥ ΣΥΜΒΟΥΛΙΟΥ της 20ής Δεκεμβρίου 1993 για την παράταση, κατά το 1994, της εφαρμογής του κανονισμού (ΕΟΚ) αριθ. 3917/92 για την εφαρμογή των γενικευμένων δασμολογικών προτιμήσεων κατά το έτος 1993 σε ορισμένα προϊόντα καταγωγής των αναπτυσσομένων χωρών και για τη συμπλήρωση του καταλόγου των δικαιούχων των προτιμήσεων αυτών
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 113 και 43,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας:
ότι, σύμφωνα με την προσφορά που υπέβαλε στο πλαίσιο της διάσκεψης των Ηνωμένων Εθνών για το εμπόριο και την ανάπτυξη (ΔΗΕΕΑ), η Ευρωπαϊκή Ένωση εφαρμόζει, από το 1971, γενικευμένες δασμολογικές προτιμήσεις για τα κατεργασμένα και ημιτελή βιομηχανικά προϊόντα, για τα προϊόντα κλωστοϋφαντουργίας και για ορισμένα γεωργικά προϊόντα καταγωγής των αναπτυσσομένων χωρών- ότι η αρχική δεκαετής περίοδος εφαρμογής του συστήματος των προτιμήσεων αυτών έληξε στις 31 Δεκεμβρίου 1980-
ότι αναγνωρίστηκε ο θετικός ρόλος που διαδραμάτισε το σύστημα για τη βελτίωση της πρόσβασης των αναπτυσσομένων χωρών στις αγορές των χωρών που παραχωρούν τις προτιμήσεις, στα πλαίσια της ένατης συνόδου της ειδικής επιτροπής των προτιμήσεων της ΔΗΕΕΑ- ότι, στα πλαίσια αυτά, συμφωνήθηκε ότι δεν πρόκειται να επιτευχθούν πλήρως, μέχρι το τέλος της δεκαετίας του 1980, οι στόχοι του συστήματος γενικευμένων προτιμήσεων και, κατά συνέπεια, πρέπει να παραταθεί η διάρκειά του, πέραν της αρχικής περιόδου, ενώ ήδη άρχισε το 1990 μια σφαιρική αναθεώρηση του εν λόγω συστήματος-
ότι η πρόοδος των εργασιών για την αναθεώρηση του συστήματος δεν επιπρέπει να μελετηθεί από την 1η Ιανουαρίου 1994 η εφαρμογή ενός συστήματος που θα βασίζεται επί νέων προσανατολισμών- ότι, εντούτοις, η αναθεώρηση μελετάται κατά τη διάρκεια του έτους 1994-
ότι, εν αναμονή των αποτελεσμάτων της αναθεώρησης αυτής, πρέπει να ανανεωθεί προσωρινά η ισχύς των διατάξεων του κανονισμού (ΕΟΚ) αριθ. 3917/92 (2) για την εφαρμογή των γενικευμένων δασμολογικών προτιμήσεων κατά το έτος 1993 από την 1η Ιανουαρίου 1994 έως τις 30 Ιουνίου 1994. Τα ποσά των προτιμησιακών ορίων που θα προβλεφθούν για το πρώτο εξάμηνο του 1994 θα αντιστοιχούν στο ήμισυ των ποσών που προβλέπονται για το έτος 1993-
ότι το καθεστώς που προβλέπει ο παρών κανονισμός θα παραταθεί αυτόματα έως τις 31 Δεκεμβρίου 1994, εφόσον, στις 15 Ιουνίου 1994, το Συμβούλιο δεν έχει εγκρίνει σύστημα βασιζόμενο σε νέους προσανατολισμούς-
ότι ο κανονισμός (ΕΟΚ) αριθ. 3917/92 με τον οποίο παρατείνεται για το 1993 η εφαρμογή των κανονισμών (ΕΟΚ) αριθ. 3831/90, (ΕΟΚ) αριθ. 3832/90, (ΕΟΚ) αριθ. 3833/90, (ΕΟΚ) αριθ. 3834/90, (ΕΟΚ) αριθ. 3835/90 και (ΕΟΚ) αριθ. 3900/91, όπως τροποποιήθηκε τελευταία από τον κανονισμό (ΕΚ) αριθ. 3667/93 (3), για την εφαρμογή των γενικευμένων δασμολογικών προτιμήσεων, κατά το έτος 1991, σε ορισμένα προϊόντα καταγωγής αναπτυσσομένων χωρών και για τη συμπλήρωση του καταλόγου των δικαιούχων των προτιμήσεων αυτών, ισχύει έως τις 31 Δεκεμβρίου 1993,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι διατάξεις του κανονισμού (ΕΟΚ) αριθ. 3917/92 περί εφαρμογής γενικευμένων προτιμήσεων σε ορισμένα προϊόντα καταγωγής αναπτυσσομένων χωρών εφαρμόζονται, τηρουμένων των αναλογιών, για την περίοδο από 1ης Ιανουαρίου έως 30 Ιουνίου 1994.
Οι αναφορές σε καθορισμένες ημερομηνίες το 1992, 1993 και 1994 στον κανονισμό που αναφέρεται στο πρώτο εδάφιο εκλαμβάνονται ως αναφορές σε ημερομηνίες το 1993, 1994 και 1995 αντιστοίχως.
Άρθρο 2
Το ύψος των προτιμησιακών ποσών για την περίοδο των έξι μηνών έως τις 30 Ιουνίου 1994 θα αντιστοιχεί στο ήμισυ του ετήσιου ύψους των αντίστοιχων ποσών που έχουν προβλεφθεί για το έτος 1993.
Άρθρο 3
Οι τροποποιήσεις των κωδικών ΣΟ που περιέχονται στο παράρτημα του παρόντος κανονισμού ισχύουν από την 1η Ιανουαρίου 1994.
Άρθρο 4
Στους κανονισμούς (ΕΟΚ) αριθ. 3831/90, (ΕΟΚ) αριθ. 3832/90, (ΕΟΚ) αριθ. 3833/90 και (ΕΟΚ) αριθ. 3834/90, κάθε αναφορά στον κανονισμό (ΕΟΚ) αριθ. 693/88 αντικαθίσταται από την αναφορά στα άρθρα 66 έως 97 του κανονισμού (ΕΟΚ) αριθ. 2454/93 της Επιτροπής της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (4).
Άρθρο 5
Η ισχύς του παρόντος κανονισμού παρατείνεται αυτομάτως έως τις 31 Δεκεμβρίου 1994, εφόσον στις 15 Ιουνίου 1994, το Συμβούλιο δεν έχει θεσπίσει το νέο καθεστώς που θα διέπει το σύστημα γενικευμένων δασμολογικών προτιμήσεων.
Το ύψος των προτιμησιακών ποσών για την περίοδο των έξι μηνών έως τις 31 Δεκεμβρίου 1994 θα αντιστοιχεί στα ήμισυ του ετήσιου ύψους των αντίστοιχων ποσών που έχουν προβλεφθεί για το 1993.
Οι αχρησιμοποίητες, από τις 30 Ιουνίου 1994, ποσότητες των καθορισμένων προτιμησιακών ποσών των ανωτέρων ορίων για τα οποία δεν υπήρχαν, κατά το 1993, δύο εξαμηνιαία όρια, θα μπορούσαν να καταλογίζονται υπέρ των εξαγωγών που πραγματοποιούνται έως τις 31 Δεκεμβρίου 1994.
Άρθρο 6
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Δεκεμβρίου 1993.

Labels: 13
3
19